google/wiki40b huggingface dataset:
Dobbeltmoral

Dobbeltmoral er et begrep som brukes om det å ha to sett av moralske (i motsetning til juridiske eller religiøse) normer, verdier og holdninger i parallelle forhold, situasjoner eller problemstillinger; et sett som forutsettes eller kreves praktisert av andre individer eller grupper og ett annet som man praktiserer selv eller aksepterer at en gruppe man selv tilhører eller sympatiserer med kan praktisere.
Hykleri, det å forfekte moralske regler uten å leve etter dem er en form for dobbeltmoral. Asketer, som selv lever etter strenge regler, men ikke bryr seg om hva andre gjør, driver også en form for dobbeltmoral. Dobbeltmoral forutsetter et likhetsprinsipp der alle mennesker er like og er underlagt de samme normene og lovene.
Dobbeltmoral stiller forskjellige individer overfor forskjellige krav og dømmer utfra ulike moralstandarder. Å ha forskjellige normer og regler basert på favorisering, klassetilhørighet, rang, etnisitet, kjønn, religion, seksuell legning, rase eller andre mulige skille- eller grupperingstegn, vil ut fra liberale rettferdighetsprinsipper anses som dobbeltmoral, eventuelt som umoral.

Psykologi og kultur

Dobbeltmoral er også en psykologisk mekanisme som brukes til å rettferdiggjøre egne valg eller for å leve med etiske dilemmaer. Folk flest reagerer negativt mot et illojalt medlem innen sin egen gruppe, og positivt til tilsvarende illojalitet hos et medlem i en konkurrerende gruppe. Enkelte hevder at alle mennesker er dobbeltmoralske og at det ikke kan unngås.
Blodordenen

Historie

Medaljen ble utgitt av Adolf Hitler i mars 1934 til personer som deltok i ølkjellerkuppet som hadde blitt medlem av NSDAP før januar 1932. I 1938 ble utmerkelsen utvidet til å også kunne bli tildelt personer som: Hadde sittet i fengsel for nasjonalsosialistiske aktiviteter før 1933, hadde fått dødsstraff, senere omgjort til livstidsstraff for nasjonalsosialistiske aktiviteter før 1933, eller blitt alvorlig skadet i tjeneste for partiet før 1933.

Design

Medaljen er rund i solid sølv. På advers er en ørn som holder en krans med datoen 9. november i klørne. På høyre side står inskripsjonen: «München 1923-1933». På revers er bilde av Feldherrnhalle i München med et hakekors over. Øverst står inskripsjonen: «UND IHR HABT DOCH GESIEGT» (og dere seiret allikevel). Alle medaljene ble merket med nummer + tallet 800 nederst på revers.

Verdi

I 2009 ble det solgt en medalje med originaleske og tildelingsbevis på Wehrmacht-Awards for £10 250 inklusiv frakt (95 000 norske kroner).
Finland i Eurovision Song Contest 2017

Finland skal delta i Eurovision Song Contest 2017. Den finske kringkasteren Yleisradio vil arrangere den nasjonale finalen Uuden Musiikin Kilpailu 2017 for å velge den finske bidraget. 

Bakgrunn

Før 2017 hadde Finland deltatt i Eurovision Song Contest 50 ganger. Finland har vunnet konkurransen én gang, i 2006 med sangen «Hard Rock Hallelujah», framført av Lordi. I 2016 deltok Finland med sangen «Sing It Away», framført av Sandhja. Hun klarte ikke å kvalifisere seg til finalen, og dette var andre året på rad at Finland ikke gikk videre til finalen.

Uuden Musiikin Kilpailu 2017

Uuden Musiikin Kilpailu 2017 blir den sjette utgaven av Uuden Musiikin Kilpailu (UMK), musikkonkurransen som velger Finlands bidrag til Eurovision Song Contest.

Format

Finalen arrangeres 28. januar 2017 i Esbo. Vinneren blir valgt av en kombinasjon av tv-seerne og fagjuryer.

Deltakere og utvelgelse

Yle sin påmelding var åpen i perioden mellom 1. september 2016 og 5. september 2016, hvor det var mulig for alle å sende inn sine bidrag. Minst én av forfattere og vokalistene måtte ha finsk statsborgerskap, eller bo i Finland permanent for å få lov til å konkurrere. De innsendte låtene kunne ikke overstige tre minutter, men kan inneholde tekst på hvilket som helst språk. Et panel av eksperter, plukket ut av Yle, valgte sangene til konkurransen fra de innsendte bidragen. Yle lagde en musikkvideo for hvert av bidragene.
Yle annonserte artistene, låtskriverne og sangene 23. november 2016.

Eurovision Song Contest

Eurovision Song Contest 2017 vil finne sted på det Internasjonale utstillingssenteret i Kiev i Ukraina. Konkurransen består av to semifinaler 9. og 11. mai, mens finalen holdes 13. mai 2017. Alle landene – unntatt vertslandet og de fem store (Frankrike, Tyskland, Italia, Spania og Storbritannia) – må kvalifisere seg fra en av to semifinalene for å komme videre til finalen.
Xizhimen

Xizhimen (西直门: Xīzhímén; Mandsju: Tob wargi duka) var tidligere en port i Beijings bymur, men er nå et trafikknutepunkt i byen. Det var her at man tidligere førte inn drikkevannet til keiseren, fra Jadekildehøydene vest for Beijing. Selve byporten ble revet i 1969.
Beijing annen ringvei krysser her Xizhimen ytre gate. Et trebuet høyhus er karakteristisk kjennetegn i området. To undergrunnslinjer har overgangsstasjon her, og Beijings nordbanestasjon er her.
Nordfjordbunad

Nordfjordbunad er en bunad fra Nordfjord, en region nord i Sogn og Fjordane. Det har vært flere ulike versjoner av stakken på Nordfjordbunaden, både grå og brune varianter har vært påvist, men den svarte er mest brukt, og er anerkjent som den offisielle Nordfjordbunaden.
Kvinnebunaden har svart, foldet stakk med et vevet bånd nederst. Livet kan være svart, rødt eller grønt, og er kantet med det samme vevde båndet som nederst på stakken. Forkledet er vevd, med broderi av ulike lokale versjoner og tradisjoner. En brodert lomme skal henge på venstre side. Skjorten er også brodert, rundt krage og ermer. Det hører også til en kep. Brosjen er av sølv, og grønne steiner er vanligst til denne bunaden. Det er ikke vanlig med hodeplagg til kvinnebunaden.
Herrebunaden er også svart. Bunaden har en nikkers, kalt klaffebukse, i helt svart. Det fins også helbuksevarianter av mer dresslignende snitt. Jakken er livkort og rekker til bukselinningen. Det finnes også en sidere variant som rekker nedenfor setet bak, og er skåret høyere ved bukselinningen fremme. Den har broderier i grønt eller svart på svart på kragen. Vesten er vanligvis grønn (den kan være rød), og noen versjoner har røde pyntelinjer i kantene. Skjorten er ikke ulik kvinnebunaden, men er gjerne litt lettere brodert. Bunaden er godt utstyrt med sølvknapper (messing kan benyttes som et billigere alternativ). Klaffebuksen har seks knapper i livet og tre på hver legg. Jakken har åtte knapper i to rekker. Den skal ikke kneppes, men kan festes på fremsiden via en sølvlenke. Vesten har seks knapper i to rekker, og skal kneppes. Den kan velges sølvur til vestlommen og bunadkniv plassert på høyre side. Det er vist bilder med mange ulike hatter til bunaden, men det foreligger ikke en standard.
Palaeomegopis

Utseende

Ganske store (35-45 millimeter), langstrakte, noe flate, rødbrune til svarte trebukker. Kjevene er noe forstørrede, særlig hos hannene. Antennene er omtrent så lange som halve kroppslehden. Hodet er stort og firkantet. Pronotum er trapesformet uten pigger langs kanten. Dekkvingene er parallellsidige med avrundede til nesten rettvinklede "skuldre", uten opphøyde lengderibber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i Sørøst-Asia.
Malmesjaure

Malmesjaure er en innsjø nord for Moskosel i Arvidsjaur kommune, Sverige. Innsjøen er egentlig en oppdemming av Abmoälven. Ved innsjøen er det en flybase fra andre verdenskrig, som var en av mange små flybaser som skulle kunne ta i mot fly under beredskapsårene og under den kalde krigen.
Nøstvet

Nøstvet er navnet på en gård i Ås i Akershus.
Gården har gitt navn til en type av øks fra den eldre steinalderen (mesolitikum), Nøstvet-øksa. Denne er en grovt tilhugget bergartsøks med tverr egg. Den har gjerne et trekantet tverrsnitt. Enkelte av dem er ikke bearbeidet på annen måte enn ved tilhugging, men ofte er eggpartiet slipt.
Denne øksetypen har i sin tur gitt sitt navn til det som oppfattes som en fase eller et såkalt kulturkompleks i steinalderen; Nøstvetkulturen. Den første forskeren som postulerte at det her var snakk om en egen fase, var Andreas M. Hansen, og det fant sted i 1904. Boplasser med visse ledetyper omtales som Nøstvet-boplasser. Blant ledetypene finner vi nøstvet-øksa, prikkhugde bergartsøkser, samt mikroflekker. Boplasser med Nøstvet-redskaper ser ut til å ligge i perioden fra omtrent 7000 f.Kr til omtrent 4800 f.Kr.
Krister Hagen

Karriere

Hagen startet sin karriere i Kristiansands CK og tok bronsemedalje under NM i landeveissykling 2009 for Nesset CK, på lag med Knut Anders Fostervold
og Edgar Eidsheim.
I 2012 signerte Hagen en avtale med det norske kontinentallaget OneCo-Mesterhus. Samme år vant han Roserittet.
Under NM i landeveissykling 2014 tok Hagen sølvmedalje i lagtempo sammen med Jone Ellingsen og Markus Hoelgaard, og endte på en åttendeplass på i det individuelle temporittet. Året etter ble den individuelle prestasjonen forbedret med en femteplass. 
I 2016 tok Hagen en 6.-plass i det individuelle temporittet i NM, og en sterk 2.-plass i NM gateritt. I fellesstarten samme år kjørte han som lagkamerat for Alexander Kristoff som tok 2.-plass. Året etter kom Hagen på 11.-plass på den individuelle tempoen, 4.-plass i gaterittet, og en sterk 4.-plass på fellesstarten. I 2018-sesongen har Krister Hagen fortsatt den gode utviklingen. Under NM i landeveissykling i Sandefjord tok Hagen 2.-plass i lagtempo sammen med to ryttere fra Stavanger SK, mens han tok en 8.-plass i individuell tempo. Under fellesstarten kom Hagen med i et avgjørende brudd og prøvde å rykke fra mot slutten. Dessverre holdt ikke forsøket helt inn og Hagens brudd ble hentet. Han endte til slutt på 5.-plass.
Ingunn Ringvold

Platekontrakt og plateselskap

I samarbeid med bluegrassbandet Ila Auto planla Ringvold å gi ut en EP på deres plateselskap. I innspillingsprosessen til EPen ble hun kontaktet av indie plateselskap Voices of Wonder etter å ha hørt et par av låtene hennes på myspace. 
I 2008 skrev Ingunn Ringvold platekontrakt med Voices of Wonder og samme år kom debutalbumet Girl In Sailor Suit ut under artistnavn Sailorine. Platen er produsert av Are Fevang fra Ila Auto, spilt inn i Oslo og LA. Singelen I Need A Ride ble B-listet på NRK P1.
1. november 2010 kom andre album Tea Leaves ut, spilt inn i Lund (Sverige), Oslo og Portland (USA). Platen er produsert i samarbeid med Mark Olson.
1. juni 2012 ble Ringvolds tredje album Drove Long To See Him utgitt digitalt på hennes eget plateselskap; Coral Ring Records.  
Drove Long To See Him er spilt inn i Norge, produsert av Øyvind Storli Hoel, mikset og mastret i LA av S. Husky Höskulds. Musikere på plata er bl.a. Olaf Olsen, Nikolai Eilertsen og Øystein Greni fra Bigbang og Mark Olson bidrar som låtskriver og duettpartner på How Long 'til Tomorrow Comes.
Desert Songs, Ringvolds fjerde album, innspilt i Joshua Tree, CA ble utgitt på eget selskap mai 2016.

Konserter og turnering

Ingunn Ringvold har turnert i Norge, Sveits og Australia.
Fra 2006 har Ringvold turnert USA, Europa og Australia med Mark Olson.
Precision Pistol Competition

Precision Pistol Competition (PPC) er en skytesport med fokus på presisjonsskyting i forskjellige stillinger på ulike hold, og administreres i Norge av PPC 1500 Norge som er en del av Norges Skytterforbund. Det internasjonale forbundet heter «World Association PPC 1500» (WA1500), og sporten er stor i USA, Sverige, Tyskland, Australia og Canada. Det skytes både med pistol og revolver på avstandene 3, 7, 15, 25 og 50 meter eller yards, og i forskjellige stillinger som liggende på magen, sittende, knestående, og stående. Det anbefales et et godkjenningskurs for å skyte PPC, og som PPC-skytter kan man delta på PPC-stevner rundtom i hele verden.
Konkurranseformen oppstod i USA mellom 1957 og 1958 og var opprinnelig tilpasset politiopplæring. Lenge var konkurransen kun for tjenestepersonell, men det ble etterhvert også åpnet opp opp for sivil deltakelse. PPC er derfor også kjent under navn som blant annet «Police Pistol Combat», «Practical Police Course», «Practical Pistol Course» og «Practical Pistol Combat», men «Precision Pistol Competition» er det navnet som brukes i dag.

Mesterskap

Norgesmesterskapet i PPC arrangeres årlig.
Dicheros modestus

Utseende

En middelsstor (ca. 16 millimeter), blank, svart gullbasse uten metallisk glans. Dekkvingene har et bredt, uregelmessig, grønnlig, blåaktig eller kobberfarget tverrbånd. Hannen hos denne arten har ikke horn i pannen.

Utbredelse

Arten finnes i Indonesia (Sulawesi)
Den albanske riviera

Den albanske riviera (albansk: Riviera shqiptare) er en kyststrekning i det sørvestlige Albania. Rivieraen ligger ved Det joniske hav nord for byen Sarandë og sør for Llogarapasset i nærheten av byen Vlorë. Albanerne kaller ofte rivieraen bare bregu, «kysten».
Hotellås

Hotellås, også kalt offline lås, er en kompakt mekanisk eller elektronisk lås.
Prinsippet for en hotellås er at bruk av gyldig adgangsmedie lager en mekanisk kobling mellom dørvrider og låsefalle.

Mekaniske hotellåser

Tradisjonelt har mekaniske låser på hotellrom vært betjent ved hjelp av kort med hull i - ofte kalt hullkort. Dette konseptet var sårbart for uautorisert kopiering av nøkkelkort. I hovedsak ble dette konseptet foretrukket fremfor vanlig sylinderlås fordi man på en rask måte kunne bytte ut motstykket i låsen som forhindret misbruk av tapte nøkkelkort.

Elektroniske hotellåser

Da elektroniske hotellåser ble lansert var disse i hovedsak basert på magnetstripeteknologi. Fordelen ved å bruke elektroniske kort var at man kunne fjerne adgang for tapte kort uten behov for mekanisk utskifting i låsen. Senere har berøringsfri teknologi tatt over for magnetstripe. Selv om denne teknologien er dyrere har den betydelige fordeler ved at det ikke skjer noen mekanisk slitasje på låsen og at man kan lagre mer informasjon på en RFID-brikke eller -kort.
Moderne hotellromslåser er integrert i bookingsystemer og lar adgang bli programmert i adgangsmediet. Man kan også legge tilleggsinformasjon på et medie som gjør at systemet kan ivareta mange av funksjonene man har på et standard adgangskontrollsystem. Eksempelvis kan et medie formidle informasjon til en lås om å slette et tapt medie, eller låsen kan rapportere en beskjed til operatør om at batterinivået er lavt.

Tilbakerømning

På nyere hotellåser er det som regel mulig å programmere tidsforsinkelse for hvor raskt døren skal gå i lås etter at den er åpnet. En slik funksjon kan benyttes til å ivareta tilbakerømning. Etter hotellbrannen i Kristiansand i 1986 ble det økt fokus på dette i Norge fordi flere gjester omkom i korridorene etter å ha forlatt rommene sine uten å ta med seg nøkkelen, og dermed kunne de ikke rømme inn igjen på rommene hvor røykutviklingen var langt mer beskjeden. Man må da bruke nøkkel eller nøkkelmedie aktivt for å låse døren umiddelbart. Det er imidlertid opp til brannvesenet i hver kommune å stille krav om tilbakerømning ved oppføring av et nytt hotell, og det er derfor svært få norske hoteller som har en slik funksjon på sine hotellrom. På den annen side utgjør denne funksjonen en betydelig risiko for at uvedkommende enkelt kan ta seg inn på hotellrom til gjester som ikke er oppmerksomme på denne funksjonen.

Utbredelse

Som betegnelsen tilsier er hotellåser utbredt på hoteller, cruiseskip og andre overnattingssteder. Den elektroniske avlåsingen kan ikke sammenlignes med online adgangskontroll som gir mulighet for overvåking i sanntid, men hotellåser er langt lavere i pris og brukes derfor utstrakt der det ikke er spesielle krav til sikkerhet.
Danzhai

Danzhai (kinesisk: 丹寨县; pinyin: Dānzhài Xiàn) er et fylke i byprefekturet Qiandongnan i provinsen Guizhou i Folkerepublikken Kina. 
Befolkningen var på 150 604 innbyggere i 1999.

Samferdsel

Kinas riksvei 321 løper gjennom området. Den fører fra Guangzhou i provinsen Guangdong via blant annet Wenzhou og Guilin til Chengdu, hovedstaden i provinsen Sichuan.
Kōji Nakata

Japans herrelandslag

Kōji Nakata spilte 57 landskamper for Japans herrelandslag.
Serie A 1948–1949

Serie A er den italienske toppdivisjonen i fotball. Den ble opprettet i 1898. Det italienske fotballforbundet står for organiseringen av ligaen.
Panamerikanske leker 2011

Panamerikanske leker 2011 var de sekstende Panamerikanske leker. De ble arrangert i Guadalajara i Mexico i perioden 14. til 30. oktober 2011. Lekene arrangeres hvert fjerde år, og i 2011 var det cirka seks tusen utøvere fra 42 nasjoner fra den sør- og nordamerikanske kontinent som deltok i flere sportsgrener. USA ble beste nasjon med nittito gullmedaljer, foran Cuba med femtiåtte.
Bernard von Brentano

Bakgrunn

Han var bror av Clemens og Heinrich von Brentano. I motsetning til brødrene benyttet han aldri sin families langnavn, Brentano di Tremezzo.

Karriere

Fra 1925 arbeidet han i Frankfurter Zeitungs Berlinkontor. I 1933 emigrerte han til Sveits, men kom tilbake til Tyskland før krigens slutt. Etter 1945 bodde han i Wiesbaden.
Oranje-Nassau-ordenen

Oranje-Nassau-ordenen (nederlandsk: Orde van Oranje-Nassau) er en nederlandsk orden. Den ble innstiftet 4. april 1892 av enkedronning Emma som regent for den mindreårige dronning Wilhelmina. Hensikten var å fylle tomrommet som oppsto da Nederland og Luxembourg i 1891 ble adskilt og Eikekroneordenen, som tidligere i praksis hadde vært felles, da gikk til Luxembourg. Oranje-Nassau-ordenen har sitt navn etter det regjerende dynastiet i Nederland. Ordenen ble skapt med særlig henblikk på dekorering av fremmede lands kongelige og diplomater, samt nederlendere av lavere stand som det ikke var naturlig å tildele eldre utmerkelsen Den nederlandske løves orden, og utviklet seg over tid til å bli en orden for lang og tro tjeneste. Dette ble endret da ordenen ble revidert ved lov av 15. april 1994. Monarken er ordenens stormester.

Insignier

Ordenstegnet for Oranje-Nassau-ordenen består av et malteserkors i blå og hvit emalje. Korset har en kongekrone på toppen. Midtmedaljongen består av et blåemaljert sentrum med en hvit bord omkring. Nederlands løve i gull er plassert i det blå feltet. Borden bærer innskriften «JE MAINTIENDRAI», kongehusets, Nederlands og ordenens motto. Baksiden av midtmedaljongen prydes av en kronet «W», for dronning Wilhelmina, i det blå feltet og omskriften «GOD ZIJ MET ONS». Når ordenen tildeles for sivile fortjenester, er korset lagt på en laurbærkrans. Kransen erstattes av to korslagte sverd når ordenen tildeles for militære fortjenester.
Ordensstjernen for storoffiserer er har fire tagger, mens den for storkorsriddere har åtte. I begge tilfeller er ordensstjernen i sølv og bærer midtmedaljongen fra ordenstegnet. Ved tildeling for militære fortjenester tas de korslagte sverdene med i ordensstjernen.
Ordensbåndet er i fargene til huset Oranien-Nassau, oransje med blå og hvite striper.

Tildeling

Ved ordensreformen av 1994 ble tildelingsreglene endret slik at Oranje-Nassau-ordenen ikke lenger ble automatisk tildelt for bestemte tjenester, som lang og tro tjeneste, samtidig som tildeling ble frakoblet rang og sosial status. Oranje-Nassau-ordenen tildeles nå for særlige, personlige fortjenester av samfunnet. Ordenen kan tildeles på bakgrunn av fremragende innsats innen ideelt og frivillig arbeid, og også for fortjenester i arbeidslivet, så fremt disse representerer en innsats utover det som kan forventes og innsatsen er av betydning utover arbeidsplassen. Ordenen kan også tildeles personer fra Aruba, Curaçao og Sint Maarten. Den kan også tildeles utenlandske statsborgere.

Norske innehavere

En rekke nordmenn er tildelt Oranje-Nassau-ordenen. Kong Olav var storkorsridder. Det er også prinsesse Ragnhild, kronprins Haakon og kronprinsesse Mette-Marit. Andre norske mottagere er Jan Vincents Johannessen, Stephan Tschudi-Madsen, Georg Nicolai Feydt, Christian Sparre og Bente A. Landsnes.
I 2010 ble ordenen tildelt Rolf Per Solem og Kåre Robertsen for deres innsats under frigjøringen av Nederland under andre verdenskrig.
Transept

Transept kommer fra latin, trans (på den andre siden) og sept (skranke), og brukes om den delen av en kirkebygning som danner tverrarmene i den korsformede grunnplanen. På norsk brukes uttrykket tverrskip.
Bodø Frikirke

Bodø frikirke er en kristen frikirkelig menighet i Bodø. Kirka er en del av Frikirken (Den Evangelisk Lutherske Frikirke), og holder til ved Flatvoll i Rønvik bydel, nord i Bodø. Menigheten har bibelgrupper, barne- og ungdomsklubber, kor, bønnemøte og åpen kirke.
«Duke of York» (skip)

Historie

«Duke of York» var en tremastet bark som ble bygget i Bideford i 1817 som en tomastet brigg. Skipet forlot London 24. februar 1836 og ankom Kenguruøya den 27. juli 1836, etter 154 dager. 
Skipet ankret opp i Nepean-bukta. 
Bosetterne ombord på skipet etablerte byen Kingscote, som var den første frie bosetningen i Australia I motsetning til de tidligere bosetningene som hadde vært straffekolonier. Dette var det første skipet som ankom Sør-Australia med europeiske bosettere, og dette ble begynnelsen på den europeiske bosetningen i Sør-Australia.
«Duke of York» ble ødelagt på sin første hvalfangstreise i september 1837 nord i Moreton-bukta, Queensland, Australia.

Generelle spesifikasjoner

Skipet var 81 fot lang, bjelken var på 23 fot og tonnasjen på hele 190 tonn.
Ponza

Ponza er den største blant de pontinske øyer i Det tyrrenske hav. Det er også navnet på kommunen som utgjøres av øya. Den er en del av provinsen Latina i regionen Lazio.
Freudenau vannkraftverk

Freudenau vannkraftverk er en demning med vannkraftverk i Østerrike. Den er anlagt i Donau. Byggingen av kraftverket og demningen  var ferdig i 1998. Installert vannkrafteffekt er 180 MW. Årlig produksjon fra anlegget er 1,05 TWh elektrisk kraft.
Inuktun

Inuktun er et inuitspråk i den eskimoisk-aleutiske språkfamilien.
Vestlige regioner

De vestlige regioner (tradisjonell kinesisk: 西域, pinyin: Xīyù, Wade-Giles: Hsi-yü) var det historiske navnet som ble brukt i kinesiske krøniker mellom det 3. århundre f.Kr. Frem til det 8. århundre e.Kr. om regionene vest for Yumenguan eller Jadeporten. Det omfattet som regel Sentral-Asia eller mer spesifikt dets østlige del (Altishahr eller Tarimbekkenet i det sørlige Xinjiang), og ble noen ganger brukt om andre regioner vest for Kina, slik som det indiske subkontinent. Det sistnevnte er tilfelle i reisen til de vestre regioner under det store Tangdynastiet, en reiseskildring fra år 646 sp, ble skrevet av den kinesiske buddhistmunken Xuánzàng (玄奘, 602–664).
Trampoline (turn)

Trampoline som profesjonell sport er en olympisk sport hvor man hopper på en turntrampoline samtidig som han utfører akrobatiske momenter. Disse momentene kan være enkle hopp hvor kroppen inntar kroppert, pikert eller splitt posisjon, opp til mer kompliserte kombinasjoner av forlengs og baklengs salto med skru. De beste utøverne utfører rutiner med doble, tredoble og firedoble saltoer med skru i åtte til ti meters høyde. Amerikaneren George Nissen tok i 1939 patent på den sammenleggbare trampolinen. I 2000 ble sporten offisielt en olympisk gren.

Historie

De trampolinene som brukes i dag er basert på det originale designet til George Nissen. Han var aktiv innenfor tumbling og stup, og fikk idéen til å konstruere det som i dag er kjent som trampoline da han så trapesartister som utførte akrobatikk etter at de hadde landet i sikkerhetsnettet.
Yumi Tomei

Landslaget

Yumi Tomei spilte 43 landskamper for Japans kvinnelandslag. Hun ble tatt ut i Japans tropp til VM i fotball 1995, Sommer-OL 1996 og VM i fotball 1999.